SA twee laat Pro12 ‘chaoties, absurd, in harwar’Die gesloer met die herskikking van die Europese Pro12-reeks om twee Suid-Afrikaanse spanne te huisves, “het in ʼn chaos, ʼn absurditeit en ʼn totale harwar ontaard”. Só sê die gewese Britse en Ierse Leeu en eertydse internasionale speler van die jaar, Shane Williams, in die Britse media. Hy reken dis onaanvaarbaar dat dit so te sê Augustus is en daar is nog geen bepalings of duidelikheid oor die formaat van die reeks nie. Williams sê die afrigters sit met hul hande in die hare, en die ondersteuners verloor belangstelling as gevolg van die vertraging wat die insluiting van die Cheetahs en die Kings meebring. Behalwe ʼn bespiegeling dat die reeks in twee afdelings van sewe spanne elk verdeel sal word, is niks bekend nie, en hy sê dis ʼn toestand wat die Pro12 [Pro14] juis nou nie kan bekostig nie. “Afrigters kan eenvoudig nie vir die nuwe veldtog beplan as hulle nie weet teen wie hulle speel nie … veral in die tydperke dat hulle spelers vir internasionale diens moet afstaan.” Williams meen ook die gesloer sal kaartjieverkope knou.